Лютаўская і кастрычніцкая рэвалюцыі 1917 г. Новая расстаноўка палітычных сіл.  
Лютаўская буржуазна-дэмакратычная рэвалюцыя 1917 г. прывяла да падзення самадзяржаўя ў Расіі. Аднак буржуазным Часовым урадам не былі вырашаны галоўныя, злабадзённыя сацыяльныя пытанні — аграрнае, нацыянальнае, аб спыненні ўдзелу Расіі ў Першай сусветнай вайне і заключэнні міру. Асабліва набалелым для Беларусі было пытанне аб міры. Насельніцтва краю пакутавала ад баявых дзеянняў і цяжару ўтрымання больш за паўтарамільённай арміі Заходняга фронту. Салдаты, якія ў сваёй большасці былі сялянамі, мабілізаванымі ў расійскую армію, выказвалі незадаволенасць палітыкай Часовага ўрада па вядзенні вайны да канчатковай перамогі.

Расійская сацыял-дэмакратычная рабочая партыя (бальшавікоў) прытрымлівалася ідэі пабудовы сацыялізму рэвалюцыйным шляхам праз звяржэнне Часовага ўрада, устанаўленне пралетарыятам сваёй дыктатуры (неабмежаванай улады рабочага класа), ажыццяўленне сусветнай сацыялістычнай рэвалюцыі. Бальшавікі прызнавалі права нацый на самавызначэнне аж да стварэння імі самастойнай дзяржавы. РСДРП выступала за ліквідацыю памешчыцкага землеўладання і перадачу ўсёй зямлі ва ўласнасць народа. У інтарэсах пралетарыяту бальшавікі прызнавалі карысным ператварэнне Першай сусветнай вайны, якую яны лічылі імперыялістычнай, у грамадзянскую. Бліжэйшай задачай бальшавікоў у Беларусі і на Заходнім фронце было здзяйсненне сацыялістычнай рэвалюцыі і пераход усёй улады да Саветаў.

Меншавікі, якія ўяўлялі сабой палітычны кірунак у РСДРП, лічылі сацыялізм справай далёкай будучыні. Яны выступалі за рэформы, у выніку якіх капіталізм паступова павінен быў пераўтварыцца ў грамадства сацыяльнай справядлівасці.

Партыя сацыялістаў-рэвалюцыянераў (ПСР, эсэры) лічыла, што Лютаўская рэвалюцыя 1917 г. стварыла магчымасць для пераўтварэння буржуазнага грамадства ў сацыялістычнае. Іх праграма па аграрным пытанні прадугледжвала сацыялізацыю зямлі — пераход зямлі без выкупу з прыватнай уласнасці ў агульнанародную і ўраўняльнае надзяленне зямлёй тых, хто яе апрацоўвае. У нацыянальным пытанні эсэры выступалі за аўтаномію — шырокае ўнутранае самакіраванне, якое дазваляецца нацыі, што кампактна пражывае ў межах дзяржавы. Разам з меншавікамі эсэры падтрымлівалі палітыку Часовага ўрада па вядзенні вайны да пераможнага канца.

Партыя рэвалюцыйна-дэмакратычнага кірунку Беларуская сацыялістычная грамада (БСГ) летам — восенню 1917 г. сваёй канчатковай мэтай абвясціла «ўвядзенне сацыялістычнага парадку праз развіццё класавай барацьбы і сацыяльную рэвалюцыю». БСГ выступала за агульнанародную ўласнасць на зямлю і перадачу яе сялянам для бясплатнага карыстання. Кіраўніцтва БСГ вясной — летам 1917 г. патрабавала для Беларусі аўтаноміі ў складзе федэратыўнай Расійскай рэспублікі.

Катастрафічнае становішча Расіі восенню 1917 г., разруха і наступаючы голад, жахі Першай сусветнай вайны абумовілі прыцягальнасць сацыялістычных ідэй. Большасць рабочых і сялян падтрымала партыі сацыялістычнай арыентацыі і перш за ўсё бальшавіцкую партыю.

У час Кастрычніцкай рэвалюцыі адбыўся пераважна мірны пераход улады ў рукі Саветаў рабочых, салдацкіх і сялянскіх дэпутатаў. Першымі законамі савецкай улады сталі дэкрэты аб міры і зямлі, якія былі прыняты II Усерасійскім з’ездам Саветаў. Большасць працоўных, якія стаміліся ад вайны, разрухі і беззямелля, падтрымлівалі прапановы бальшавікоў аб пачатку мірных перамоў, заключэнні міру паміж ваюючымі бакамі без анексій і кантрыбуцый, аб перадачы зямлі Саветам сялянскіх дэпутатаў. Нездарма дзень 7 лістапада (25 кастрычніка па старым стылі), калі ў выніку ўзброенага паўстання ў Петраградзе быў звергнуты Часовы ўрад і ўлада перайшла ў рукі Саветаў, абвешчаны святочным днём у Рэспубліцы Беларусь — Днём Кастрычніцкай рэвалюцыі. Як і папярэднія расійскія рэвалюцыі, Кастрычніцкая рэвалюцыя 1917 г. стала адным з этапаў і сродкаў мадэрнізацыі беларускага грамадства і перадумовай афармлення самастойнай дзяржаўнасці.

У сакавіку і ліпені 1917 г. у Мінску прайшлі два з’езды беларускіх нацыянальных партый і арганізацый. Была створана Цэнтральная рада беларускіх арганізацый (з кастрычніка 1917 г. - Вялікая беларуская рада), якая стала адзіным кіруючым органам беларускага нацыянальнага руху. Асноўным праграмным патрабаваннем рады было дасягненне аўтаноміі Беларусі ў складзе Расійскай Федэрацыі.

У снежні 1917 г. быў скліканы Усебеларускі з’езд. Яго дэлегаты спрабавалі вырашыць пытанне аб утварэнні беларускай дзяржаўнасці з шырокім прадстаўніцтвам усіх пластоў насельніцтва. Гэтыя спробы ў рэшце рэшт скончыліся абвяшчэннем Беларускай Народнай Рэспублікі (БНР) у этнаграфічных межах пражывання беларускага этнасу. Такія дзеянні разыходзіліся з пазіцыяй бальшавіцкага кіраўніцтва, якое імкнулася да рэалізацыі ідэі сусветнай сацыялістычнай рэвалюцыі. У выніку рэальная беларуская дзяржаўнасць была ўтворана на савецкай аснове ў выглядзе Савецкай Сацыялістычнай Рэспублікі Беларусі (ССРБ).

Фарміраванне беларускай дзяржаўнасці адбывалася ў цяжкіх умовах. Працягвалася Першая сусветная вайна. Заходняя частка Беларусі была акупіравана германскімі войскамі, якія ўсталявалі там уласную адміністрацыю і законы. Унутры Савецкай Расіі пачалася Грамадзянская вайна за ўладу паміж рознымі палітычнымі сіламі. Яна ўскладнілася ўзброенай інтэрвенцыяй замежных дзяржаў — іх умяшаннем ва ўнутраныя справы Савецкай Расіі. Адным з кірункаў інтэрвенцыі стала ў 1919-1920 гг. польска-савецкая вайна, калі баявыя дзеянні праходзілі на тэрыторыі Беларусі.

Пагроза інтэрвенцыі з боку Польшчы прымусіла савецкі ўрад утварыць Сацыялістычную Савецкую Рэспубліку Літвы і Беларусі (Літбел). Яе тэрыторыя выкарыстоўвалася ў якасці пагранічнай зоны паміж буржуазным Захадам і Савецкай Расіяй. Пасля вызвалення Беларусі ад польскіх інтэрвентаў была зноў абвешчана савецкая ўлада і незалежнасць Савецкай Беларусі. Аднак па ўмовах Рыжскага мірнага дагавора значная частка тэрыторыі Беларусі адышла да Полыпчы.