4.Сацыяльна-эканамічныя і палітычныя перадумовы фарміравання ВКЛ

У Х111 ст. складваюцца перадумовы ўзнікнення ў Еўропе новага дзяржаўнага ўтварэння – Вялікага княства Літоўскага. Сярод мноства фактараў складанага і шматграннага працэсу ўтварэння новай дзяржавы, абагульніўшы асноўныя тэндэнцыі, можна выдзеліць наступныя сацыяльна-эканамічныя і палітычныя перадумовы фарміравання ВКЛ:  
1). Развіццё сельскагаспадарчай вытворчасці, рамяства, гандлю, рост гарадоў, іх размяшчэнне на важных гандлёвых шляхах (па Дняпру, Заходняй Дзвіне, Нёману). Усё гэта спрыяла ўзбагачэнню мясцовай эканамічнай і палітычнай эліты, якая і стала ініцыятарам утварэння новай дзяржавы, каб абараніць сваю маёмасць і статус. Акрамя таго, накопленыя і прырастаючыя рэсурсы дазвалялі арганізаваць абарону і пашырэнне дзяржавы.  
2). Паглыбленне сацыяльнай дыферэнцыяцыі грамадства, сацыяльных супярэчнасцяў паміж саслоўямі. Сацыяльныя супярэчнасці і сілавыя спосабы іх вырашэння выклікалі патрэбу ў грамадскім парадку. У самім феадальным саслоўі таксама абвастраецца барацьба за панаванне. Усё гэта выклікала грамадскую патрэбу ва ўтварэнні дзяржавы, якая б заканадаўча абмежавала грамадска небяспечныя разбуральныя працэсы, якія праяўляліся ў знішчэнні людзей і матэрыяльных каштоўнасцяў.  
3). Неабходнасць барацьбы са знешняй небяспекай, якая зыходзіла найперш ад мангола-татараў і крыжакоў, а таксама галіцка-валынскіх і польскіх князёў. Некаторыя даследчыкі лічаць, што менавіта знешняя пагроза з боку Арды і рыцарскіх ордэнаў была асноўным штуршком да ўтварэння дзяржавы.  
Першай сталіцай Вялікага княства Літоўскага стаў славянскі Новагародак. Як сведчачь археалагічныя даследаванні, ў ХІІ-ХІІІ стст. Новагародская зямля дасягнула значнага эканамічнага і культурнага развіцця, а сам Новагародак стаў багатым горадам і моцнай крэпасцю. Землі вакол яго былі даволі ўрадлівымі і давалі добрыя ўраджаі. У самім горадзе вядучай галіной рамяства была апрацоўка каляровых і каштоўных металаў. Значная частка ювеліраў станавілася заможнымі гараджанамі. Развіваліся і іншыя рамёствы: выплаўка і апрацоўка жалеза, дрэва, ганчарства, разьба па косці. Новагародак меў шырокія гандлёвыя сувязі са славянскімі землямі, Прыбалтыкай, Візантыяй, Блізкім Усходам.  
На падставе высокага ўзроўню развіцця земляробства, рамёстваў і гандлю багацелі мясцовыя феадалы, аб чым сведчаць раскопкі іх пахаванняў. Новагародчына перажывала эканамічны ўздым. У перыяд нашэсця на ўсходніх славян манголаў і крыжакоў Новагародская зямля была адносна бяспечнай тэрыторыяй, яе гарады і вёскі не былі ўшчэнт разбураны, як большасць іншых зямель Русі. Тут ратаваліся ад заваёўнікаў і шматлікія бежанцы, што ўзмацняла прадукцыйныя сілы Новагародскай зямлі.  
У той жа час па шэрагу прычын страчвае сваю былую магутнасць Полацкае княства. Гэта і заняпад гандлёвага шляху "з варагаў у грэкі", на якім рос і багацеў Полацк; гэта і страта, у выніку працяглай барацьбы з крыжакамі, выхаду ў Балтыйскае мора, гэта і аслабленне ваеннага патэнцыялу ў выніку эканамічнага аслаблення. У выніку адбываецца пераход на беларускіх зелях дзяржаўна-ўтваральнай ініцыятывы ад Полацка да Новагародка.  
У гістарычнай навуцы здаўна існавалі розныя тэарэтычныя падыходы да праблемы фарміравання Вялікага княства Літоўскага і яго этнічнай прыналежнасці. Інтэрпрэтацыя працэса ўзнікнення ВКЛ у значнай ступені залежала не толькі ад наяўнасці і знаходак новых дакументаў, але і ад палітычных прыхільнасцяў навукоўцаў, а па вялікаму рахунку ад геапалітычных рэалій, палітычнай кан'юнктуры ў тыя ці іншыя часы.  
Можна выдзеліць 6 асноўных канцэпцый па праблеме фарміравання ВКЛ:  
1). Канцэпцыя "літоўскага заваявання"(альбо "літоўская"), ў адпаведнасці з якой заходнія землі старажытнай Русі былі захоплены літоўскімі князямі пад час аслаблення Русі міжусобіцамі і мангола-татарскім заваяваннем. Гэта канцэпцыя, як лічыць вядомы беларускі гісторык М. Ермаловіч, узнікла ў 16 ст. у Расіі і абгрунтоўвала неабходнасць "вызвалення спрадвечна рускіх земляў" ад літоўскіх і польскіх заваёўнікаў. Крыху пакалебленая ў 20-я гг. ХХ ст. пад час "беларусізацыі", гэта канцэпцыя ўсё ж заставалася пануючай, афіцыйнай у савецкія часы. Яна падтрымлівалася і літоўскімі адраджэнцамі, таму што надавала вагу і гонар літоўскаму адраджэнскаму руху.  
2). Канцэпцыя "Русі Літоўскай" мела месца ў рускай гістарычнай літаратуры, у прыватнасці ў працах аднаго з буйнейшых рускіх гісторыкаў Х1Х ст – С.М. Салаўёва. Канстатуючы пануючае становішча ў ВКЛ усходнеславянскага элемента (насельніцтва, тэрыторыі, мовы), Салаўёў выкарыстоўваў назвы Русь Літоўская і Русь Маскоўская, падкрэсліваючы іх геапалітычнае саперніцтва і перамогу ў гэтай барацьбе Русі Маскоўскай.  
3). Канцэпцыя "літоўска-рускай дзяржавы" не выключала літоўцаў з працэса ўтварэння і развіцця ВКЛ, але па сутнасці ігнаравала ўтварэнне ў складзе ВКЛ беларускага этнасу і ролю яго продкаў ва ўтварэнні дзяржавы. Усе ўсходнеславянскія народы, меўшыя дачыненне да ВКЛ, называліся "рускімі". Тэрмін літоўска-руская дзяржава ўжываўся У. Пічэтам.  
4). Канцэпцыя "беларуска-літоўскай дзяржавы" абгрунтоўвалася ў 20-я гг. ХХ ст. У. Ігнатоўскім, зараз яе прытрымліваецца В. Насевіч. Беларускі ўплыў, на думку прыхільнікаў канцэпцыі, пераважаў па тэрыторыі, насельніцтву, ўзроўню эканамічнага і культурнага развіцця беларускіх зямель, праяўляўся ў афіцыйным статусе старажытнай беларускай мовы. Літоўскі ўлыў, на думку прыхільнікаў канцэпцыі, пераважаў у палітычным жыцці (літоўская княская дынастыя і пераважны ўплыў літоўскіх магнатаў у органах улады), у войску.  
  
5). Канцэпцыя "беларускай дзяржавы" ("беларуская") сцвярджае, што з самага пачатку ВКЛ фарміравалася як дзяржава продкаў беларусаў, якія ў той час называліся ліцвінамі. Гэта канцэпцыя ўзнікае ў 20-х гг. ХХ ст., яе прыхільнікамі былі В. Ластоўскі (называў наш народ крывічамі), У. Доўнар-Запольскі. У канцы ХХ ст. канцэпцыю найбольш поўна абгрунтаваў М. Ермаловіч, які на падставе вывучэння дакументаў пісаў, што гістарычныя крыніцы не пацвярджаюць літоўскага заваявання беларускіх зямель, а наадварот, сведчаць аб заваяванні сучасных літоўскіх зямель Новагародскім княствам. На думку М. Ермаловіча, значнай перашкодай для аб'ектыўнага асвятлення працэсу ўтварэння ВКЛ з'яўляецца атаясамліванне сучаснай тэрыторыі Літвы з летапіснай Літвой, якая, даказвае М. Ермаловіч, знаходзілася на тэрыторыі сучаснай Беларусі, паміж Слонімам і Маладзечна і была часткаю тэрыторыі, на якой фарміраваўся беларускі этнас.  
6). Канцэпцыя поліэтнічнай, найперш беларуска-літоўскай альбо літоўска-беларускай дзяржавы ("цэнтрысцкая") імкнецца пераадолець крайнасці іншых канцэпцый. Так, удзельнікі міжнароднага круглага стала па тэме "Беларусь у Вялікім княстве Літоўскім, які адбыўся ў Мінску ў 1992 г., адзначылі, што ў першай палове ХІІІ ст. у верхнім Панямонні ўзнікла беларуска-літоўскае гаспадарства з цэнтрам у Новагародку, якое стала ядром магутнай шматнацыянальнай еўрапейскай дзяржавы – Вялікага княства Літоўскага, Рускага, Жамойцкага і іншых зямель (скарочана – Вялікага княства Літоўскага). У Вялікім княстве назва "Літва" тады адносілася да тэрыторыі верхняга і сярэдняга Панямоння, а пад "Руссю" разумелася верхняе Падзвінне і Падняпроўе. Сучасныя заходнія этнічна-літоўскія землі – Жмудзь – былі канчаткова далучаны да ВКЛ ў першай палове ХУ ст. У яго склад з другой паловы ХУ да 60-х гг. ХУІ ст. уваходзіла частка ўкраінскіх зямель (Валынь, Падолле, Кіеўшчына). Усе народы, адзначалася ў выніковым дакуменце круглага стала, якія прымалі ўдзел у палітычным, эканамічным і культурным жыцці Вялікага княства, а найперш беларускі і літоўскі, з'яўляюцца гістарычнымі спадкаемцамі гэтай дзяржавы. Таму было вырашана называць супольнае дзяржаўнае ўтварэнне як Беларуска-літоўскую, альбо, што раўназначна, Літоўска-беларускую дзяржаву, улічваючы пры гэтым вялікі ўклад, які ўносіў і ўкраінскі народ у яе палітычнае і культурнае развіццё (Беларусістыка//Беларусь у Вялікім княстве Літоўскім.